মাথার ওপর দুটো ছোট্ট ছোট্ট গায়ক পাখি পরস্পর খেলা করছিল। ওদের মধ্যে একজন বাগানের এদিক থেকে ওদিক তার বন্ধুকে তাড়া করছিল। আবার তার পর মুখ ঘুরিয়ে অন্য পাখিটা উলটো পথে একে ধাওয়া করছিল। টুইটি-টিক টুইটি-টিক করে ডাকতে ডাকতে যেই একজন আকাশের এ প্রান্ত থেকে ও প্রান্তের দিকে উড়ে গেল অমনি অন্যজন টিকটি-টুই টিকটি-টুই করে ডাকতে ডাকতে ঝলমলে রোদ্দুরের মধ্যে তাকে তাড়া করল। কখনো কখনো নানাবোজো হাত দিয়ে রোদ্দুর আড়াল করে ওপরের দিকে তাকায় . . . ওপরে, ওই সীমাহীন নীল আকাশের দিকে তাকিয়ে ছোট্ট পাখি দুটোকে আপনমনে খেলা করতে দেখে। তারপর সে আবার তার কাজে ডুবে যায়, সাদা ডেইজিগুলোর মাঝখানটা হলদে রং করতে থাকে। এদিকে, তার মাথার ওপর সেই পাখি দুটো ঠিক করে তাদের মধ্যে কে সবার আগে নীচের সবুজ মাঠে ঝাঁপ দিতে পারে তা পরীক্ষা করবে। যেই না ভাবা, অমনি ওদের মধ্যে একজন উড়তে উড়তে ভাসতে ভাসতে নীচে নেমে এল তবে মাটি ছোঁয়ার ঠিক আগে দিল এক ঝটকা। নানাবোজোর পাশ দিয়ে উড়ে যাবার সময়, তার ডান পাখাটা লাল রঙের বাটিটায় ডুবে গেল। এর পরেই যখন অন্য গায়ক পাখিটা সেই সবুজ ঘাসের দিকে ঝাঁপ দিল, তার বাঁ পাখাটা কমলা ডিবেটায় ডুবে গেল।